Agerbæk Kirke
Agerbæk Kirke er opført som filialkirke 1928, men blev udskilt som kirkedistrikt i 1929, og fik status som et selvstændigt sogn i 1994. Den er beliggende på sydsiden af Varde Å i Agerbæks sydlige udkant, der først blev bebygget i løbet af 1900-tallet.
Kirkegården blev taget i anvendelse kort før kirkens indvielse 1929, og blev i 1966 udvidet med et nyt areal mod øst.
Kirken er opført efter tegning af arkitekt Axel Hansen (1885-1935), der også stod bag opførelsen af en filialkirke i Gredstedbro 1924-1925. Den er holdt i en eklektisk historiseret middelalderstil i tegl, og bestod oprindelig blot af et kor og et skib forsynet med en tagrytter, en type spir, over vestgavlen. Tagrytteren blev i 1971 erstattet af det nuværende tårn, der også fungerer som våbenhus.
Axel Hansens tilgang til den danske middelalderarkitektur ses i den blændingsdekorerede korgavl samt i hans brug af højgotisk formsprog i sydsidens dobbelte, spidsbuede vinduer. Nordsiden har han derimod holdt i en nyromansk stil med rundbuede vinduer prydet med snoede halvsøjler.
Det spartanske kirkerum står hvidtet og er forsynet med et fladt loft. Triumfmuren har til nordsiden et maskeret, søjledelt dobbeltvindue. Korgulvet er hævet for at give plads til et underliggende kapel.
Størstedelen af inventaret stammer fra opførelsestidspunktet og er i sit udtryk inspireret af egnens ældre kirkeindretninger.
Altertavlen er en kopi i renæssancestil udført af maler J. Lauritsen Thomsen (født 1874) i Ansager efter en tegning af Anton Dorph. Kirkesølvet blev i 1929 skænket til kirken, mens døbefonten er i granit og af almindelig vestjysk type.
Prædikestolen er ligeledes udført i renæssancestil, og udstyret med halvrosetter og rudeværk, således som det ses i nabokirken i Åstrup. Orglet er fra 1981 og bygget af Jydsk Orgelbyggeri. Et maleri af Den Fortabte Søn ophængt på skibets nordvæg står maleren Troels Trier (1879-1962) bag.